C 433/64

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 433/24)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Antakya Künefesi“

EÚ č.: PGI-TR-02451 – 14. 3. 2019

CHOP ( ) CHZO (X)

1. Názov (názvy) [CHOP alebo CHZO]

„Antakya Künefesi“

2. Členský štát alebo tretia krajina

Turecká republika

3. Opis poľnohospodárskeho výrobku alebo potraviny

3.1. Druh výrobku

Trieda 2.3. Chlieb, zákusky, koláče, cukrovinky, čajové pečivo a iné pekárske výrobky

3.2. Opis výrobku, na ktorý sa vzťahuje názov uvedený v bode 1

„Antakya Künefesi“ je jedným z mála tureckých dezertov, ktoré obsahujú syr. Pri jeho výrobe sa používa künefelik kadayıf (mierne upečené niťovité cesto ako na künefe), čerstvý syr Antakya künefelik (syr na künefe), maslo a sirup. Získava sa pečením syra künefelik medzi dvoma vrstvami cesta künefelik kadayıf zmiešaného s maslom na plochom plechu na pečenie. Pred konzumáciou sa pokvapká sirupom podľa želanej sladkosti. Veľkosť plechu na pečenie závisí od počtu porcií, ktoré sa majú konzumovať. „Antakya Künefesi“ sa konzumuje za tepla. Počas konzumácie by sa syr mal ťahať a vytvárať nite.

„Antakya Künefesi“ je okrúhly dezert s hrúbkou 1 – 2 cm. Priemer dezertu závisí od počtu porcií. Môže mať od 10 do 50 cm. Horná a spodná vrstva, pozostávajúce zo zmesi künefelik kadayıf a masla, získavajú po upečení vďaka Maillardovej reakcii hnedú farbu a vytvárajú chrumkavú kôrku. Syr Antakya künefelik, ktorý sa nachádza v strede, medzitým zmäkne a stane sa vláknitým. Po pridaní sirupu má dezert sladkú chuť. „Antakya Künefesi“ sa podáva, keď je ešte horúci a hneď po pridaní sirupu. V surovom stave (v nepečenej podobe) sa môže zmraziť a skladovať pri teplote –18 °C na účely prepravy a distribúcie.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Mlieko na výrobu syra Antakya künefelik by sa malo získavať z provincie Hatay. Syr Antakya künefelik získava svoju chuť z mlieka kráv pasúcich sa na bohatej flóre v regiónoch Hatay.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Výroba „künefelik kadayıf“, syra „Antakya künefelik“ a „Antakya Künefesi“ musí prebiehať v zemepisnej oblasti vymedzenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

Na baleniach dezertu „Antakya Künefesi“ musia byť čitateľne a nezmazateľne napísané alebo vytlačené tieto informácie:

— obchodné meno a adresa, skrátené meno a adresa alebo registrovaná ochranná známka spoločnosti,

— číslo šarže,

— názov tovaru – „Antakya Künefesi“,

— čistá hmotnosť,

— doba skladovateľnosti nepečeného výrobku (jeden týždeň v chladničke alebo šesť mesiacov pri –18 °C v mrazničke).

— musí sa piecť a konzumovať za tepla a hneď po pridaní sirupu,

— toto logo:

4. Stručné vymedzenie zemepisnej oblasti

Oblasťou výroby dezertu „Antakya Künefesi“ je provincia Hatay a jej okresy (Antakya, Altınözü, Kumlu, Belen, İskenderun, Arsuz, Kırıkhan, Payas, Dörtyol, Hassa, Erzin, Samandağ, Yayladağ, Defne, Reyhanlı). Hatay je osídlená oblasť v najjužnejšom bode Turecka. Na západe ju obklopuje Stredozemné more, na juhu a východe Sýria, na severozápade Adana, na severe Osmaniye a na severovýchode Gaziantep.

5. Súvislosť so zemepisnou oblasťou

Súvislosť medzi dezertom „Antakya Künefesi“ a jeho zemepisnou oblasťou je založená na povesti výrobku, recepte, technike výroby cesta künefelik kadayıf, syra Antakya künefelik a dezertu „Antakya Künefesi“. Recept a technika výroby sa podávajú z jednej generácie na ďalšiu generáciu na základe vzťahu majster – učeň. Existuje niekoľko kľúčových bodov v záujme zachovania určitej kvality výrobku. Napríklad úprava hrúbky cesta künefelik kadayıf a jeho štruktúry počas rýchleho pečenia na rotačnom plechu na pečenie si vyžaduje určité zručnosti. Vlastnosť syra Antakya künefelik vytvárať vlákna sa takisto určuje počas jeho výroby. Tieto zručnosti sa získavajú po dosiahnutí určitej úrovne skúseností/majstrovstva pod dohľadom majstra. Dve zložky – cesto künefelik kadayıf a syr Antakya künefelik – musia byť vyrobené vo vymedzenej oblasti.

Syr Antakya künefelik získava svoju chuť z mlieka kráv pasúcich sa na bohatej flóre v regiónoch Hatay. Vyskytuje sa tam približne 2 000 rastlín, z ktorých 300 je zaznamenaných ako endemické. Predpokladá sa, že práve tieto endemické rastliny v daných regiónoch, najmä zahter (materina dúška), dodávajú syru künefelik jeho chuť. S cieľom zachovať a vystaviť toto bohatstvo postavil guvernér Hatay v roku 2017 múzeum, a to Múzeum aromatických a endemických rastlín.

Syr používaný na výrobu dezertu „Antakya Künefesi“ je veľmi jedinečný v tom, že ide o syr vyrábaný výlučne pre künefe a známy ako syr künefelik. Medzi najtypickejšie črty syra Antakya künefelik patrí to, že sa vyrába zo surového kravského mlieka, má pružnú konzistenciu a štruktúru „kuracích pŕs“ s pH na úrovni 4,9 – 5,2. Pri teplotách nad 65 °C má schopnosť vytvárať vlákna. Typická a funkčná vlastnosť syra spočíva v tom, že vnútri dezertu Antakya Künefe sa roztečie a pri zahrievaní má vláknitú štruktúru.

Existujú dokumenty v islamských záznamoch z 18. storočia, v ktorých sa prítomnosť výroby künefe (v tom čase sa používalo iba slovo künefe) klasifikovalo ako profesia v meste Antakya (Gül, 2008.117). V období od 18. do 20. storočia sa v dokumentoch z rôznych rokov objavili informácie o künefe a jeho cenách, o klasifikácii profesijnej skupiny, predmetoch používaných v súvislosti s ním a jeho dedičstve. Napríklad v islamských záznamoch č. 50 (1898 – 1901) sa plech na pečenie Künefe započítava medzi niektoré výrobky, oblečenie a potreby pre domácnosť v meste Antakya.

Informácie o zriadení námestia Künefeciler v 30. rokoch 20. storočia boli raz spomenuté v knihe od Boyacı, H. s názvom „Z Antakye do Hatay 1870 – 1976“. Spomínajú sa tam dvaja bratia, ktorí v období od 1935 do 1960 predávali dezert „Antakya Künefesi“ a obsluhovali ľudí mesta Antakya na mieste známom ako Köprübaşı. Keďže mali čiernu pokožku, boli známi svojou prezývkou „Arabi“. Predajca dezertu „Antakya Künefesi“ s menom Hacı Arab bol zas veľmi známym majstrom künefe v období 1940 – 1950 v obchode č. 153, ktorý sa nachádza na trhu Uzun Çarşı a ktorý je dnes pekárňou (Nakim, B 2012).

V novinovom článku z 27. septembra 1973 Süleyman Okay, ktorý je známy pod menom Abbuş Usta, podrobne opisuje dezert so syrom Antakya Künefe (Okay, 2009).

V „Turistickom sprievodcovi po Hatay“ od Kemala Karaömeroğlua, ktorý bol uverejnený v roku 1971 (s. 29 – 31), sa ako miestne špeciality kuchyne v meste Antakya uvádzajú guličky z tatarského bifteku, úhory, burger z mletého mäsa a bulguru i dezert künefe. Pri 50. výročí republiky v roku 1973 bola provincia Hatay v ročenke provincie vyhlásená za provinciu dezertu „Antakya Künefesi“. „Antakya Künefesi“ sa spomína na strane 129 dokumentu Economic and Social Tourism Activities in Antakya (Hospodárske a sociálne turistické činnosti v meste Antakya), ktorý v roku 1976 uverejnil İnayet İnsel.

Každý rok organizuje metropolitná obec Hatay v meste Antakya festival na oslavu roku pristúpenia Hatay k vlasti. Počas festivalu sa pripravuje najdlhší dezert „Antakya Künefesi“ a každý rok sa pripravuje tak, aby mal o jeden meter viac. V roku 2019 mal dezert „Antakya Künefesi“ dĺžku 81 metrov.

Odkaz na uverejnenie špecifikácie

—

(1) Ú. v. EÚ L 343, 14.12.2012, s. 1.